Ca:Manual de joc

Category:OldCat
Benvingut al Manual de Joc de Freeciv! Aquest document explica les regles estàndard per jugar a Freeciv. Si necessites més informació, com ara com executar el joc a la teva màquina, o quines finestres i menús presentarà a la teva pantalla, potser pots mirar els altres manuals i tutorials que hi ha. També pots donar un cop d'ull a les PMF.
===Resum===
A Freeciv competeixes contra diversos rivals per fundar ciutats, utilitzar-les per mantenir un exèrcit i una economia, i finalment bastir un imperi que sobrevisqui totes les trobades amb els seus veïns i en surti victoriós. Cada rival pot ser o bé un altre humà, o bé controlat per l'ordinador. Tots els jugadors comencen a l'alba de la història amb un grapat d'unitats - típicament amb un explorador i un parell de colons l'any 4000 a.C. — i fan una cursa per expandir-se a partir d'aquests orígens humils.
La major part del teu map serà en blanc quan comenci la partida, excepte el terreny adjacent als teus primers colons; només s'anirà revelant la resta del mapa a mesura que les teves unitats viatgin i descobreixin els oceans i continents del món (encara que els jugadors poden compartir els seus mapes si així ho pacten). Fixa't que el teu mapa només és el registre del terreny i les ciutats que les teves unitats van trobar l'última vegada que havien passat per la zona en qüestió — no t'assabentaràs dels canvis d'una zona fins que les teves unitats tornin a visitar-la, i tampoc no hi pots observar el moviment d'unitats enemigues que estiguin fora de la vista de les teves unitats i ciutats.
Encara que el joc es juga per torns, els jugadors no s'esperen l'un a l'altre i tots poden moure's al mateix temps. Al principi de cada torn, totes les unitats reben punts de moviment, que es gasten a mesura que es mouen i actuen. Gastar punts de moviment al principi del torn pot deixar una unitat sense capacitat de resposta si un rival s'hi acosta més tard dins el mateix torn. Les unitats no poden acumular els punts de moviment per al torn següent; qualsevol punt de moviment que quedi quan s'acaba el torn es perd (excepte quan la unitat ha rebut una ordre com "fortificar" que només pren efecte al final del torn). Els torns poden ser de llargada il·limitada, acabant només quan tots els jugadors han clicat el seu botó de "Acabar el torn", o poden tenir un límit de temps a partir del qual el torn finalitza igualment.
===Criteris de Victòria===
Aconseguir l'èxit demana un equilibri entre l'expansió econòmica, fortalesa militar, i desenvolupament tecnològic. No sols has de desenvolupar els tres en concert per tal d'expandir i defensar el teu imperi, a més qualsevol dels tres pot donar-te la victòria sobre els teus rivals:
* Com en altres jocs de conquesta i expansió, se't declara guanyador per defecte quan es destrueix l'última ciutat i unitat de totes les altres civilitzacions.
* Quan el progrés tecnològic t'ha dut a l'era espacial, pots llançar una nau espacial amb destí a Alpha Centauri; la primera civilització d'arribar-hi guanya.
* A falta d'altres maneres de determinar la victòria, la partida s'acaba l'any 2000 d.C. si no s'ha llançat cap nau espacial. Les civilitzacions supervivents són valorades, i la que té la puntuació més alta és la guanyadora.
===Variacions===
A Freeciv hi ha tres nivells de regles:
* regles incorporades
* regles del joc de regles
* regles de les opcions del servidor.
Aquest manual descriu les regles bàsiques que Freeciv imposa tal com ve. Després d'aprendre aquesta versió de les regles, podràs jugar en altres situacions aprenent la manera en què aquestes configuracions són diferents de les regles bàsiques descrites aquí. Mira el Manual del Servidor per instruccions per seleccionar jocs de regles alternatius — Freeciv en porta uns quants, i se'n poden trobar d'altres per Internet — i per documentació sobre els molts paràmetres que et permeten de fer més ajustos menors al joc.
Da:Spilmanual
De:Spielanleitung
Es:Manual del juego
Fr:Manuel du jeu